Source: https://www.udrzbadomov.sk/sk/aktuality/o-vlastnictve-bytov-a-nebytovych-priestorov
Timestamp: 2019-07-22 03:53:48+00:00
Document Index: 4085588

Matched Legal Cases: ['§8', '§9', '§ 10', '§11', '§14', '§ 14']

O vlastníctve bytov a nebytových priestorov - Správa a údržba domov
V uvedenej novele prišlo k viacerým zmenám a doplneniam. Radi by sme Vás touto cestou o nich stručne informovali :
- Novela dopĺna a vysvetľuje terminológiu : prevádzka, údržba, oprava, rekonštrukcia, modernizácia / §8 odsek 8 až 12 /
- Správca alebo spoločenstvo sú oprávnení na účely správy domu spracúvať osobné údaje vlastníkov bytov a NP v dome v rozsahu : meno, priezvisko, dátum narodenia, rodné číslo, adresa tralého príp. prechodného pobytu, číslo bytu, telefónne číslo, elektronická adresa, číslo účtu a kód banky.
- Správca je na účel ochrany majetku vlastníkov bytov oprávnený zverejňovať zoznam vlastníkov bytov a NP, ktorí majú úhrnnú výšku nedoplatkov aspoň 500€. V zozname môže uviesť meno, priezvisko a sumu nedoplatku. Zoznam sa zverejňuje na mieste obvyklom na oznamovanie informácií v dome /§9 doplnenie odseky 3 a 4/.
- Správca alebo predseda je povinný zabezpečiť odstránenie chyby alebo poruchy technického zariadenia, ktoré boli zistené kontrolou stavu bezpečnosti technického zariadenia, ak bezprostredne ohrozujú život, zdravie alebo majetok, a to aj bez súhlasu vlastníkov bytov a nebytových priestorov v dome.
- Vlastník bytu alebo nebytového priestoru v dome, ktorý sa neužíva, sa nemôže domáhať upustenia od povinnosti uhrádzať preddavky do fondu prevádzky, údržby a opráv, úhrady za plnenia a platby za správu /§ 10 doplený odsekom 7/ .
- Vlastník bytu je povinný oznámiť bez zbytočného odkladu správcovi alebo spoločenstvu zmeny v počte osôb, ktoré užívajú byt súvisle minimálne počas dvoch mesiacov. Ak vlastník byt neužíva, je povinný oznámiť správcovi alebo spoločenstvu svoju adresu a každú jej zmenu /§11 ods. 9 /.
- zmeny nastali aj v spôsobe hlasovania - §14 :
Mení sa uznášaniaschopnosť schôdze (§ 14, odsek 3) a to na prítomnosť dvoch tretín hlasov všetkých vlastníkov bytov a nebytových priestorov v dome. Na prijatie rozhodnutia na schôdzi vlastníkov je potrebný súhlas nadpolovičnej väčšiny hlasov prítomných vlastníkov bytov a nebytových priestorov v dome. Ak schôdza nie je uznášaniaschopná ani po hodine začatia schôdze, je na prijatie rozhodnutia potrebná nadpolovičná väčšina hlasov prítomných vlastníkov bytov a NP v dome / pokiaľ zákon neustanovuje v iných odsekoch inak/.
Súhlas dvojtretinovej väčšiny vlastníkov bytov a nebytových priestorov v dome je potrebný, pokiaľ sa hlasuje
* o zmluve o úvere a o každom dodatku k nej,
* o zmluve o zabezpečení úveru a o každom dodatku k nej,
* o zmluve o nájme a kúpe veci, ktoré vlastníci bytov a nebytových priestorov v dome užívajú s právom jej kúpy po uplynutí dojednaného času užívania a o každom dodatku k nej,
* o zmluve o výstavbe alebo nadstavbe a o každom dodatku k nim
* o zmene účelu užívania spoločných častí domu a spoločných zariadení domu
* o zmene formy výkonu správy.
Ak vlastníci bytov a NP v dome rozhodli o veci, nové rozhodnutie o tej istej veci nahrádza predchádzajúce rozhodnutie. Pri hlasovaní o tej istej veci do jedného roka od platného hlasovania sa vyžaduje súhlas nadpolovičnej väčšiny hlasov všetkých vlastníkov bytov a NP v dome / okrem hlasovania, pri ktorom sa vyžaduje súhlas 2/3vlastníkov bytov/.
kompletnú novelu zákona č. 205/2014 Z.z. prikladáme v záložke dokumenty / zákony